Potraga za autorima prijetećih pisama, 27/8/02. - 2002-08-27
Kantonalni tužilac u Sarajevu, Mustafa Bisić, ovih dana je od MUP-a Federacije BiH zatražio da locira srpsku terorističku organizaciju
Organizacija Gavrilo Princip prije više od pola godine preuzela je odgovornost za prijeteća pisma upućena, kako su rekli, srpskim izdajnicima u Sarajevu, a vjeruje se i da stoji iza niza napada na povratnike u Republici Srpskoj. Mediji posljednjihdana špekulišu kako srpska teroristička organizacija Gavrilo Princip stoji iza serije bombaških napada na kuće povratnika i islamske vjerske objekte u sjevernim i istočnim dijelovima RS. Navodi se da je ta organizacija najvjerovatnije povezana sa neredima u Trebinju i Banja Luci, gdje je u maju prošle godine nasilno sprijeceno postavljanje temeljaca za obnovu nekih od tamošnjih u ratu srušenih džamija. Kantonalni tužilac u Sarajevu, Mustafa Bisić, potvrdio je da je od MUP-a Federacije BiH zatražio prikupljanje informacija o organizaciji Gavrilo Princip. M. BISIĆ: Tačno je da je kantonalno Tužilaštvo iz Sarajeva podnijelo zahtjev za prikupljanje potrebnih obavještenja vezano za saznanje da je članovima SGV-a upućeno prijeteće pismo srpske tajne organizacije Gavrilo Princip. U prijetećem pismu spominju se lica kao što su gospodin Mirko Pejanović, Bogić Bogićević, Jovan Divijak, Miro Lazović, Boro Bjelobruk, Tatjana Ljujić Mijatović, Obrat Piljak, Dragutin Braco Kosavac, Krstan Bjelac i Zoran Čegar. Gospodin Bisić kaže da je sarajevsko kantonalno Tužilaštvo, radeći na još jednom predmetu, jučer MUP-u Federacije uputilo novi zahtjev u vezi sa organizacijom Gavrilo Princip. M. BISIĆ: U tom zahtjevu tražili smo da F MUP locira tu organizaciju i utvrdi je li samostalna ili je ogranak neke šire. Naime, mediji javljaju kako se vjeruje da je Gavrilo Princip zapravo militantno krilo Ravnogorskog četničkog pokreta, koji veliki broj članova ima u istočnoj Bosni i južnoj Srbiji. Izvještava se i da organizacija Gavrilo Princip štiti optuženog za ratne zločine, Radovana Karadžića. Postoji bojazan da bi u cijelom slučaju moglo doći do sukoba nadležnosti u sudstvu, jer – ako se sve informacije o organizaciji Gavrilo Princip pokažu kao tačne – onda bi, vjeruje se, za ovaj slučaj mogla biti nadležna tužilaštva Federacije i RS. Ipak, pravni stručnjaci koje smo kontaktirali kažu da bi u takvoj situaciji visoki predstavnik mogao svojom odlukom ovlastiti, na primjer, sarajevsko Kantonalno Tužilaštvo da jedinstveno vodi slučaj, jer je organizaciju Gavrilo Princip potrebno provjeriti na cijeloj teritoriji BiH.